থাম্ব|উপাত্ত প্রক্রিয়াজাতকরণ প্রক্রিয়া উপাত্ত প্রক্রিয়াজাতকরণ () বলতে এমন কিছু প্রণালীবদ্ধ কর্মকাণ্ডের সমষ্টিকে বোঝায় যা উপাত্ত সংগ্রহ ও সংগৃহীত উপাত্তকে অর্থবহ তথ্য বা জ্ঞানে রূপান্তরিত করে। আধুনিককালে এই প্রক্রিয়া স্বয়ংক্রিয় ও পরিগণক যন্ত্র (কম্পিউটার) দ্বারা চালিত হয়। উপাত্ত প্রক্রিয়াজাতকারী ব্যবস্থাগুলিকে তথ্য ব্যবস্থা নামেও ডাকা হয়।   উপাত্ত প্রক্রিয়াজাতকরণ কর্মকাণ্ডসমূহ   উপাত্ত বৈধকরণ  – সরবরাহকৃত উপাত্ত সঠিক ও প্রাসঙ্গিক কি না, তা নিশ্চিত করা।  বিন্যস্তকরণ  – একক উপাত্তগুলিকে কোনও অনুক্রম এবং/অথবা ভিন্ন ভিন্ন সেটে বিন্যস্ত করা।  সারাংশ লিখন  – বিস্তারিত উপাত্তসমগ্রকে মূল আলোচ্য বিষয়ে হ্রাস করা।  সমষ্টীকরণ  – বহুসংখ্যক উপাত্তকে সংযুক্ত করা।  বিশ্লেষণ  –  প্রতিবেদন  – পরিগণনাকৃত তথ্য বা উপাত্তের সারাংশ বা বিস্তারিত কিছুর তালিকা  শ্রেণীবদ্ধকরণ  – উপাত্তকে বিভিন্ন শ্রেণীতে পৃথকীকরণ।   ইতিহাস  মার্কিন জনশুমারি দপ্তরের (United States Census Bureau) ইতিহাস হস্তচালিত পদ্ধতি থেকে ইলেকট্রনীয় পদ্ধতি পর্যন্ত উপাত্ত প্রক্রিয়াজাতকরণের বিবর্তনের একটি সাক্ষ্য প্রদান করে।   হস্তচালিত উপাত্ত প্রক্রিয়াজাতকরণ  যদিও উপাত্ত প্রক্রিয়াজাতকরণ পরিভাষাটি কেবলমাত্র ১৯৫০-এর দশক থেকে ব্যাপকভাবে প্রচলিত হওয়া শুরু করে, তার আগে বহু হাজার বছর ধরে হস্তচালিত পদ্ধতিতে উপাত্ত প্রক্রিয়াজাতকরণ করা হত। যেমন হিসাবরক্ষণ ও হিসাববিজ্ঞানে ব্যবসায়িক লেনদেন লিপিবদ্ধকরণের পাশাপাশি নগদ প্রবাহ বিবরণী ও জমা-খরচ বিবরণী (স্থিতিপত্র) সৃষ্টি করার মতো কাজ সম্পাদন করা হয়। ধীরে ধীরে সম্পূর্ণ হস্তচালিত পদ্ধতিগুলির পাশাপাশি যান্ত্রিক ও ইলেকট্রনীয় গণনাযন্ত্র (ক্যালকুলেটর) ব্যবহার করে এগুলির কার্যকারিতা বৃদ্ধি করা হয়। যেসব পেশাদার ব্যক্তি হস্তচালিত উপায়ে বা গণনাযন্ত্র ব্যবহার করে বিভিন্ন ধরনের গণনা ও হিসাবের কাজ সম্পাদন করতেন, তাকে পরিগণক (কম্পিউটার) বলা হত।  মার্কিন জনগণনাতে একটি ফরমের যথাযথ বাক্সে টিক্‌ চিহ্ন প্রদান করে অনেকগুলি প্রশ্নের উত্তর প্রদান করা হত। ১৮৫০ থেকে ১৮৮০ সাল পর্যন্ত জনগণনা দপ্তর এমন একটি গণনা ব্যবস্থা প্রয়োগ করে, যাতে শ্রেণীবদ্ধকরণের সমবায়ের সংখ্যা উত্তরোত্তর বৃদ্ধি পায় এবং ব্যবস্থাটি অধিকতর জটিল হয়ে ওঠে। একবার গণনায় সীমিত সংখ্যক সমবায় লিপিবদ্ধ করা যেত। ফলে একই উপাত্ত ৫ থেকে ৬ বার গণনা করতে হত। হস্তচালিত প্রক্রিয়াজাতকরণ পদ্ধতিগুলি ব্যবহার করে ১৮৮০ সালের জনগণনা প্রকাশ করতে তাই ৭ থেকে ৮ বছর লেগে যায়।   স্বয়ংক্রিয় উপাত্ত প্রক্রিয়াজাতকরণ  একক লিপিবদ্ধকরণ সরঞ্জামের মাধ্যমে যে কার্যাবলি সম্পাদন করা হত, সেগুলিকে ডাকতে স্বয়ংক্রিয় উপাত্ত প্রক্রিয়াজাতকরণ নামটি ব্যবহার করা হয়। ১৮৯০ সালে মার্কিন জনগণনাতে হার্মান হলারিথের ছিদ্রযুক্ত কার্ডবিশিষ্ট সরঞ্জামটি এজাতীয় একটি উপকরণ ছিল। হলারিথের ছিদ্রযুক্ত কার্ড সরঞ্জাম ব্যবহার করে জনগণনা কার্যালয় ১৮৯০ সালের জনগণনার সিংহভাগ উপাত্ত ২ থেকে ৩ বছরের মধ্যে সারণীবদ্ধ করতে সক্ষম হয়। তুলনায় ১৮৮০ সালে জনগণনাটিতে এই কাজটি করতে ৭ থেকে ৮ বছর লেগেছিল, যদিও সেটিতে প্রশ্নের সংখ্যা অর্ধেক ছিল। হলারিথের পদ্ধতিটি উপাত্ত প্রক্রিয়াজাতকরণের খরচে ১৮৯০ সালের মূল্যমানে ৫০ লক্ষ মার্কিন ডলার সাশ্রয় করেছিল।   ইলেকট্রনীয় উপাত্ত প্রক্রিয়াজাতকরণ  পরিগণকীকৃত উপাত্ত প্রক্রিয়াজাতকরণ বা ইলেকট্রনীয় উপাত্ত প্রক্রিয়াজাতকরণ বলতে পরবর্তী একটি পর্যায়কে নির্দেশ করে, যেখানে একাধিক স্বতন্ত্র উপকরণের সমষ্টির পরিবর্তে একটি মাত্র পরিগণক যন্ত্র তথা কম্পিউটার ব্যবহার করা হয়। মার্কিন জনগণনা কার্যালয় ১৯৫০ সালের জনগণনাতে সীমিত আকারে ইলেকট্রনীয় পরিগণক যন্ত্রের ব্যবহার শুরু করে। তারা এ কাজে ১৯৫২ সালে সরবরাহকৃত ইউনিভ্যাক ১ পরিগণক ব্যবস্থাটি ব্যবহার করেছিল।   অন্যান্য বিকাশ  উপাত্ত প্রক্রিয়াজাতকরণ পরিভাষাটি বর্তমানে আরও সাধারণ একটি পরিভাষা তথ্য প্রযুক্তির ভেতরে আত্মীকৃত হয়ে গেছে। বর্তমানে উপাত্ত প্রক্রিয়াজাতকরণ বলতে পুরাতন প্রযুক্তিসমূহকে নির্দেশ করা হয়। যেমন ১৯৯৬ সালে ডাটা প্রসেসিং ম্যানেজমেন্ট অ্যাসোসিয়েশন (উপাত্ত প্রক্রিয়াজাতকরণ ব্যবস্থাপনা সংঘ) তাদের নাম বদলে "অ্যাসোসিয়েশন অভ ইনফর্মেশন টেকনোলজি প্রফেশনালস" (পেশাদার তথ্য প্রযুক্তিবিদদের সংঘ) রাখে। যাই হোক, পরিভাষা দুইটি মোটামুটি একই অর্থ বহন করে।   তথ্যসূত্র    আরও দেখুন   উপাত্ত প্রক্রিয়াজাতকরণ ব্যবস্থা   বৃহৎ উপাত্তসংগ্রহ   পরিগণনা   সিন্ধান্ত গ্রহণকারী সফটওয়্যার   তথ্য ও যোগাযোগ প্রযুক্তি   তথ্য প্রযুক্তি   কম্পিউটার বিজ্ঞান     বিষয়শ্রেণী:উপাত্ত ব্যবস্থাপনা বিষয়শ্রেণী:কম্পিউটার উপাত্ত